b'\n_START_ARTICLE_\nBiserica de lemn din Gro\xc8\x99ii Noi\n_START_PARAGRAPH_\nBiserica de lemn din Gro\xc8\x99ii Noi din comuna B\xc3\xa2rzava, jude\xc8\x9bul Arad, dateaz\xc4\x83 din anul 1807. Are hramul \xe2\x80\x9e\xc3\x8ent\xc3\xa2mpinarea Domnului\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI cod LMI AR-II-m-A-00607.\n_START_SECTION_\nIstoric\n_START_PARAGRAPH_\nGro\xc8\x99ii Noi se afl\xc4\x83 la o dep\xc4\x83rtare de 10\xc2\xa0km spre nord de \xc8\x99oseaua Arad-Deva, pe un drum ce porne\xc8\x99te din C\xc4\x83pru\xc8\x9ba \xc8\x99i ajunge, \xc3\xaen final, prin M\xc4\x83drige\xc8\x99ti, \xc3\xaen Valea Cri\xc8\x99ului Alb, la Gurahon\xc8\x9b. Satul se \xc3\xaentinde de-a lungul unei v\xc4\x83i \xc3\xaenguste, str\xc3\xa2nse \xc3\xaentre dou\xc4\x83 \xc8\x99iruri de dealuri \xc3\xaemp\xc4\x83durite. Satul este foarte vechi. Tradi\xc8\x9bia locala sus\xc8\x9bine c\xc4\x83 el a fost \xc3\xaentemeiat \xc3\xaen jurul anului 1400, dar prima men\xc8\x9biune documentar\xc4\x83 este din 1508, c\xc3\xa2nd apar\xc8\x9binea domeniului Abrahamffy. Ini\xc8\x9bial a fost a\xc8\x99ezat pe Valea Pleschii, spre p\xc4\x83dure, la circa 5\xc2\xa0km de locul unde se afla azi. \xc3\x8enc\xc4\x83 \xc3\xaen acel timp \xc3\xaendep\xc4\x83rtat, locuitorii au avut biseric\xc4\x83 mic\xc4\x83 de lemn, situat\xc4\x83 pe \xe2\x80\x9dd\xc3\xa2mbul Plischii\xe2\x80\x9d, denumit \xc8\x99i ast\xc4\x83zi \xe2\x80\x9dBisericu\xc8\x9ba\xe2\x80\x9d. Biserica de lemn actual\xc4\x83, cu hramul \xe2\x80\x9e\xc3\x8ent\xc3\xa2mpinarea Domnului\xe2\x80\x9d, situat\xc4\x83 \xc3\xaen centrul satului, tot pe un \xe2\x80\x9dd\xc3\xa2mb\xe2\x80\x9d, A fost construit\xc4\x83 \xc3\xaem anul 1807._NEWLINE_Aceast\xc4\x83 biseric\xc4\x83 a fost precedat\xc4\x83 de alta, av\xc3\xa2nd hramul \xc3\x8en\xc4\x83l\xc8\x9barea Sfintei Cruci, pe care episcdopul Sinesie Jivanovici al Aradului, \xc3\xaen urma vizita\xc8\x9biei sale canonice din anul 1755, a \xc3\xaenregistrat-o cu men\xc8\x9biunea c\xc4\x83 era \xe2\x80\x9dnou\xc4\x83 \xc8\x99i neg\xc4\x83tat\xc4\x83\xe2\x80\x9d. Fiind recent\xc4\x83 nu putem s\xc4\x83 o confund\xc4\x83m cu cea de pe \xe2\x80\x9dd\xc3\xa2mbul Plischii\xe2\x80\x9d, mai degrab\xc4\x83 o punem \xc3\xaen leg\xc4\x83tur\xc4\x83 cu mutarea \xc8\x99i ordonarea satelor, de la mijlocul secolului al XVIII-lea, conform unei dispozi\xc8\x9bii de ordin general a \xc3\xaemp\xc4\x83r\xc4\x83tesei Maria Tereza (1740-1780). De la aceast\xc4\x83 biseric\xc4\x83 se p\xc4\x83streaz\xc4\x83 dou\xc4\x83 icoane pe lemn, Sf\xc3\xa2nta Cuvioas\xc4\x83 Paraschiva \xc8\x99i Sf. Arhanghel Mihail, datat\xc4\x83 1776, \xc8\x99i semnat\xc4\x83 de zugravul Constantin. Sf\xc3\xa2ntul Arhanghel Mihail (dim. 49x37,5\xc2\xa0cm) este \xc3\xaen mod sigur o icoan\xc4\x83 din registrul I al iconostasului, ceea ce ne determin\xc4\x83 s\xc4\x83 presupunem c\xc4\x83 zugravul Constantin a pictat \xc8\x99i celelalte icoane \xc3\xaemp\xc4\x83r\xc4\x83te\xc8\x99ti, chiar dac\xc4\x83 nu \xc3\xaentregul iconostas. Mai mult, aceste icoane au fost \xc8\x99i \xc3\xaen iconostasul noii biserici din anul 1807, deoarece icoana Sf. Arhanghel Mihail este men\xc8\x9bionat\xc4\x83 de protopopul Ioan Cefan al V\xc4\x83r\xc4\x83diei \xc8\x99i preotul Eftimie Popescu, administrator parohial, \xc3\xaentr-un inventar al anului 1855: \xe2\x80\x9d T\xc3\xa2mpla de sc\xc3\xa2nduri de tei (este) zugr\xc4\x83vit\xc4\x83 cu \xc3\xaenchipuirile cele de c\xc4\x83petenie ale lui XS \xc8\x99i Maicii Prea Curate \xc8\x99i de o parte Sf. Nicolae \xc8\x99i de alta Sf. Arh. Mihail. \xc3\x8en mijloc, u\xc8\x99ile \xc3\xaemp\xc4\x83r\xc4\x83te\xc8\x99ti cu Bunavestire \xc8\x99i Arh. Gavril, iar \xc3\xaen loc de u\xc8\x99ile cele mici (diacone\xc8\x99ti, n.n.) p\xc3\xa2nz\xc4\x83 de carton (bumbac, n.n.)\xe2\x80\x9d. _NEWLINE_O descriere a noii biserici afl\xc4\x83m tot \xc3\xaen inventarul din 1855, \xc3\xaentocmit de protopopul Ioan Cefan \xc8\x99i preotul Eftimie Popescu: \xe2\x80\x9eBiserica zidit\xc4\x83 de lemn, fondamentul de piatr\xc4\x83, din\xc4\x83untru vatra altarului \xc8\x99i dinaintea u\xc8\x99ilor \xc3\xaemp\xc4\x83r\xc4\x83te\xc8\x99ti p\xc3\xa2n\xc4\x83 la amvon (soleea, n.n.) podit\xc4\x83 cu sc\xc3\xa2nduri, iar vatra sub b\xc4\x83rba\xc8\x9bi (naosul, n.n.) \xc8\x99i tinda umplut\xc4\x83 cu p\xc4\x83m\xc3\xa2nt, acoperit\xc4\x83 cu \xc8\x99indril\xc4\x83 de goron nehorjit\xc4\x83, deasupra altarului st\xc4\x83 o cruce de plev (tinichea, n.n.), lungimea bisericii 7 st\xc3\xa2njeni (cca. 5,75 m), iar \xc3\xaen\xc4\x83l\xc8\x9bimea \xc3\xaen pere\xc8\x9bi \xc2\xbd st\xc3\xa2njeni (cca. 2,80 m), s-au zidit la anul 1807\xe2\x80\x9d.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica este ridicat\xc4\x83 pe un plan dreptunghiular cu o absid\xc4\x83 nedecro\xc8\x99at\xc4\x83, \xc3\xaen form\xc4\x83 de trapez. Pere\xc8\x9bii sunt alc\xc4\x83tui\xc8\x9bi din b\xc3\xa2rne de gorun, cioplite cu barda, dispuse orizontal \xc8\x99i \xc3\xaencheiate \xc3\xaen obi\xc8\x99nuitul sistem \xe2\x80\x9dcoad\xc4\x83 de r\xc3\xa2ndunic\xc4\x83\xe2\x80\x9d. Sub strea\xc8\x99in\xc4\x83, capetele b\xc3\xa2rnelor ies treptat din masa pere\xc8\x9bilor \xc8\x99i formeaz\xc4\x83 un sistem de console cu rol de sus\xc8\x9binere a acoperi\xc8\x99ului \xc8\x99i cu efect decorativ. Corpul masiv al edificiului era dominat de un turn care imita fidel turnurile baroce ale bisericilor de zid din zon\xc4\x83, din a doua jum\xc4\x83tate a secolului al XVIII-lea, prin exactitatea realiz\xc4\x83rii \xe2\x80\x9dbulbului\xe2\x80\x9d \xc8\x99i ritmica ascensional\xc4\x83 a tuturor elementelor componente ale coifului. O furtun\xc4\x83 devastatoare a spulberat edificiul \xc3\xaen preajma celui de-al doilea R\xc4\x83zboi mondial \xc8\x99i nu a mai fost readus la aspectul ini\xc8\x9bial. S-a recurs la o improviza\xc8\x9bie inestetic\xc4\x83, \xc3\xaen form\xc4\x83 de piramid\xc4\x83, care a d\xc4\x83inuit p\xc3\xa2n\xc4\x83 \xc3\xaen anul 1992 c\xc3\xa2nd, sub patronajul Muzeului \xc8\x9a\xc4\x83ranului Rom\xc3\xa2n (care a luat \xc3\xaen custodie ecest monument \xc3\xaen anul 1990), s-a procedat le o \xe2\x80\x9drestaurare\xe2\x80\x9d. \xc3\x8en urma acestei lucr\xc4\x83ri, turnul a primit o nou\xc4\x83 \xc3\xaenf\xc4\x83\xc8\x9bi\xc8\x99are cu totul nepotrivit\xc4\x83 locului (El nu este nici din Maramure\xc8\x99, nici din \xc8\x9aara Z\xc4\x83randului \xc8\x99i cu at\xc3\xa2t mai pu\xc8\x9bin din Valea Mure\xc8\x99ului de Jos.) Biserica are dou\xc4\x83 u\xc8\x99i, una de intrare \xc3\xaen naos, la sud \xc8\x99i alta \xc3\xaen pronaos, la vest. P\xc3\xa2n\xc4\x83 la r\xc4\x83sturnarea din 1992, biserica a avut o clopotni\xc8\x9b\xc4\x83 \xc3\xaenalt\xc4\x83, construit\xc4\x83 pe patru st\xc3\xa2lpi, situat\xc4\x83 la c\xc3\xa2\xc8\x9biva metri dep\xc4\x83rtare de u\xc8\x99a de intrare \xc3\xaen pronaos.\n_START_SECTION_\nPictura bisericii\n_START_PARAGRAPH_\nProgramul iconografic este cel al lui Nicolae de la Lup\xc8\x99a Mare, dar acest fapt nu constituie un argument peremptoriu pentru stabilirea autorului. \xc3\x8en fond, acest program este comun mai multor pictori din Mun\xc8\x9bii Apuseni. Pe de alt\xc4\x83 parte, calitatea artistic\xc4\x83 mai sc\xc4\x83zut\xc4\x83 a ansambluilui pictural de la Gro\xc8\x99ii Noi, \xc3\xaen compara\xc8\x9bie cu presta\xc8\x9bia zugravului de la Lup\xc8\x99a Mare, din lucr\xc4\x83rile semnate \xc8\x99i datate, ne face s\xc4\x83 credem c\xc4\x83 aici s-a str\xc4\x83duit un autor cu m\xc3\xa2n\xc4\x83 mai st\xc3\xa2ngace._NEWLINE_Spre deosebire de bisericile pictate de zugravul Nicolae de la Lup\xc8\x99a Mare, programul iconagrafic de la Gro\xc8\x99ii Noi este foarte s\xc4\x83rac. El acoper\xc4\x83 doar bolta naosului \xc8\x99i altarului, cu un num\xc4\x83r redus de scene. Acestea se \xc3\xaen\xc8\x99iruie astfel: (pe latura de sud, de la est la vest) 1. Cina cea de tain\xc4\x83; 2. C\xc3\xa2nd a-au rugat \xc3\xaen gr\xc4\x83din\xc4\x83; 3. C\xc3\xa2nd l-a s\xc4\x83rutat Iuda; 4. C\xc3\xa2nd l-au dus pe HS la arhereu; 5. C\xc3\xa2nd l-au dus la Caiafa; 6. La Pilat. Pe latura de nord, de la vest la est: 7. Iisus c\xc4\x83z\xc3\xa2nd sub cruce; 8. Simion Kirineul lu\xc3\xa2nd crucea de la Iisus; 9. C\xc3\xa2nd l-au pironit; 10. R\xc4\x83stignirea lui Iisus (de fapt, \xc3\xaempungerea coastei lui Iisus cu suli\xc8\x9ba); 11. Punerea \xc3\xaen morm\xc3\xa2nt; 12. \xc3\x8envierea lui Iisus (\xc3\xaen versiunea apusean\xc4\x83, cu Iisus \xc3\xaen mantie ro\xc8\x99ie, deasupra morm\xc3\xa2ntului, un soldat \xc3\xaen picioare \xc8\x99i altul \xc8\x99ez\xc3\xa2nd). \xc3\x8en zona median\xc4\x83 a bol\xc8\x9bii, \xc3\xaen fa\xc8\x9ba iconostasului sunt reprezenta\xc8\x9bi Cei Patru Evangheli\xc8\x99ti cu simbolurile lor. \xc3\x8en continuare, Iisus \xc3\xaen picioare binecuv\xc3\xa2nt\xc3\xa2nd cu ambele m\xc3\xa2ini, Duhul Sf\xc3\xa2nt (porumbel) \xc8\x99i Sf. Ioan Botez\xc4\x83torul. \xc3\x8en altar descoperim obi\xc8\x99nuitul program iconografic din bisericile din valea Mure\xc8\x99ului: \xc8\x99irul Sfin\xc8\x9bilor Ierarhi, Sf\xc3\xa2nta Treime, Soborul arhanghelilor, Maica Domnului cu Iisus pe tron. \xc3\x8en pronaos nu exist\xc4\x83 urme de pictur\xc4\x83._NEWLINE_Iconostasul pune c\xc3\xa2teva semne de \xc3\xaentrebare. El pare c\xc4\x83 a fost pictat \xc3\xaen etape \xc8\x99i de m\xc3\xa2ini diferite. \xc3\x8entr-un \xe2\x80\x9dIstoric al parohiei Gro\xc8\x99ii Noi\xe2\x80\x9d, \xc3\xaentocmit la 1 septembrie 1967, \xc3\xaen r\xc3\xa2ndul I al iconostasului sunt prezentate urm\xc4\x83toarele icoane, \xc3\xaen ordine de la st\xc3\xa2nga la dreapta: Sf. Arhanghel Mihail (dim. 12x90 cm), Maica Domnului cu Pruncul (dim. 120x90 cm), Iisus Hristos (dim. 50x40 cm) \xc8\x99i Sf. Arhanghel Gavril (dim. 120x90 cm). Icoana Iisus Hristos ne d\xc4\x83 de g\xc3\xa2ndit. Dimensiunile sale sunt acelea\xc8\x99i cu cele ale icoanei Sf. Arhanghel Mihail, pictat\xc4\x83 de zugravul Constantin \xc3\xaen anul 1776 \xc8\x99i aflat\xc4\x83, din anul 1936, \xc3\xaen colec\xc8\x9bia Episcopiei din Arad. Un ansamblu insolit \xc3\xael constituie crucea R\xc4\x83stignirii \xc8\x99i moleniile. La picioarele crucii sunt reprezenta\xc8\x9bi doi \xc3\xaengeri care \xc8\x9bin \xc3\xaen m\xc3\xa2ini c\xc4\x83ma\xc8\x99a lui Hristos. Nic\xc4\x83ieri \xc3\xaen Valea Mure\xc8\x99ului nu mai \xc3\xaent\xc3\xa2lnim aceast\xc4\x83 scen\xc4\x83.'